CELEX: 32021R0795
Language: bg
Date: 2021-05-17 00:00:00
Title: Регламент за изпълнение (ЕС) 2021/795 на Комисията от 17 май 2021 година за отнемане на одобрението на активното вещество алфа-циперметрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (текст от значение за ЕИП)

18.5.2021   
               
               
                  BG
               
               
                  Официален вестник на Европейския съюз
               
               
                  L 174/2
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/795 НА КОМИСИЯТА
         от 17 май 2021 година
         за отнемане на одобрението на активното вещество алфа-циперметрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, втората хипотеза и член 78, параграф 2 от него,
         като има предвид, че:
         
                     (1)
                  
                  
                     С Директива 2004/58/ЕО на Комисията (2) веществото алфа-циперметрин бе включено като активно вещество в приложение I към Директива 91/414/ЕИО на Съвета (3). Активните вещества, които са включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009.
                  
               
                     (2)
                  
                  
                     С Регламент за изпълнение (ЕС) 2019/1690 на Комисията (4) беше подновено одобрението на активното вещество алфа-циперметрин като кандидат за замяна. Впоследствие посоченото активно вещество беше включено в част Д от приложението към Регламент за изпълнение (ЕС) № 540/2011 на Комисията (5).
                  
               
                     (3)
                  
                  
                     В Регламент за изпълнение (ЕС) 2019/1690 се изисква от заявителя да предостави на Комисията, държавите членки и Органа потвърждаваща информация относно токсикологичния профил на някои метаболити до 30 октомври 2020 г. Освен това се изисква потвърждаваща информация за три други точки с други крайни срокове, определени в приложение I към Регламент за изпълнение (ЕС) 2019/1690 на Комисията.
                  
               
                     (4)
                  
                  
                     През октомври 2020 г. заявителят уведоми Комисията, докладващата държава членка и Органа, че няма да представи потвърждаващи данни за нито една от четирите точки, за които се изисква потвърждаваща информация.
                  
               
                     (5)
                  
                  
                     Следователно е целесъобразно одобрението на посоченото активно вещество да бъде отнето.
                  
               
                     (6)
                  
                  
                     Поради това приложението към Регламент за изпълнение (ЕС) № 540/2011 следва да бъде съответно изменено.
                  
               
                     (7)
                  
                  
                     На държавите членки следва да се предостави време да отнемат разрешенията за продукти за растителна защита, съдържащи алфа-циперметрин.
                  
               
                     (8)
                  
                  
                     За продуктите за растителна защита, съдържащи алфа-циперметрин, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 7 декември 2022 г.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Отнемане на одобрението
            Одобрението на активното вещество алфа-циперметрин се отнема.
         
         
            Член 2
            Изменение на Регламент за изпълнение (ЕС) № 540/2011
            В част А от приложението към Регламент за изпълнение (ЕС) № 540/2011 ред № 12 относно алфа-циперметрин се заличава.
         
         
            Член 3
            Преходни мерки
            Държавите членки отнемат разрешенията за продукти за растителна защита, съдържащи алфа-циперметрин като активно вещество, не по-късно от 7 декември 2021 г.
         
         
            Член 4
            Гратисен период
            Гратисният период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 7 декември 2022 г.
         
         
            Член 5
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OB L 309, 24.11.2009 г., стр. 1.
         
            (2)  Директива 2004/58/ЕО на Комисията от 23 април 2004 г. за изменение на Директива 91/414/ЕИО на Съвета за включването на алфа-циперметрин, беналаксил, бромоксинил, десмедифам, йоксинил и фенмедифам като активни вещества (ОВ L 120, 24.4.2004 г., стр. 26).
         
            (3)  Директива 91/414/EИО на Съвета от 15 юли 1991 г. относно пускането на пазара на продукти за растителна защита (OВ L 230, 19.8.1991 г., стр. 1).
         
            (4)  Регламент за изпълнение (ЕС) 2019/1690 на Комисията от 9 октомври 2019 г. за подновяване на одобрението на активното вещество алфа-циперметрин като кандидат за замяна, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията (OВ L 259, 10.10.2019 г., стр. 2).
         
            (5)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).